305 Querere

Quedam querunt diuina et non inueniunt. Et hoc quia non perseuerauerant, sicut simia in querendo nucleum, uel quia locum et tempus non captant, sicut qui querunt flores in hieme, Joan. 7[:34]: *Quaeretis me, et non invenietis.* Et Osee 5[:6]: *In gregibus* ibunt *ad quærendum Dominum, et non invenient*. Sicut piger, Can. 3[:1]: *In lectulo meo*, id est, in carnali quiete, *quesiui quem diligit anima mea*.

¶ Alii non querunt nec inueniunt, sicut infideles et accidiosi, Job 28[:13]: *Nec invenitur in terra suaviter viventium*. Et Osee 7[:10]: *Non sunt reversi ad Dominum, et non quæsierunt eum*. Querenti querunt et inueniunt, sicut boni Christiani instar mulieris dragmam querentis, Luc. 15[:8]. Et Jer. 29[:13]: *Quaeretis me, et[[1]](#endnote-1)* *invenietis*. Sic quesierunt magi, Matt. 2[:1]. Et pastores, Luc. 2[:8]. Sed quanto magis debet homo querere Dominum, Deut. 4[:29]: *Cum quaesieris Dominum Deum, invenies eum: si tamen toto corde quaesieris*. Isto modo parentes Christi quesierunt eum et non inuenerunt, Luc. 2[:48]. Debet ergo res queri diligenter, feruenter, perseueranter, sic solet queri res perdita si fuerit comodata, si miles equum si fuerit necessaria, sicut pauper victum. Ergo medicum si fuerit dilecta sumpta, sponsum mater filium. Sic Maria quesiuit in templo filium, tanquam ab angelo commendatum, Luc. 2[:46]. Hic erit magnus et filius alterva.

¶ Item, tamquam mundo necessariam, Luc. 1[:50]: *Misericordia ejus a progenie timentibus [eum]*.

Item, ut intime dilectum, Luc. 2[:35]: *Et tuam ipsius animam pertransibit gladius*. /f. 95va/

¶ Item, solet fieri inquisicio per hoc nomen, quis ad tria ad inquirendum veritatem. Sicut dicitur Matt. 21[:10]: *Commota est universa civitas, dicens: Quis est hic?* Aliquando ad denotandum nouitatem sicut dicitur Ysai. [53:1], *Quis* raritatem. Sicut dicitur Eccli. 31[:9]: *Quis est hic? et laudabimus eum*.

¶ Item, contingit amodo querere et interogare propter triplicem finem, ut indoctos instruat, Matt. 16[:13]: *Quem dicunt homines esse Filium hominis?* Uel ut incantos decipiat, Judic. 16[:6]: *Dic mihi, obsecro, in quo sit tua* maxima *fortitudo*. Et Gen. 3[:1]: *Cur præcepit vobis Deus ut non comederetis*. Ut errantes corrigat, Matt. 22[:20]: *Cujus est hæc imago*, etc.

Item, querere est prelatorum, et etiam subditorum prelatorum. Est querere subditos si errauerint, vnde Ezech. 34[:2-4, 10]:

¶ Dicit Dominus loquere, *Fili hominis*, *de pastoribus Israël* … *Lac comedebatis, et lanis operiebamini*, et sequitur quod *confractum est non alligastis*, *quod abjectum est non* *reduxistis, quod perierat non quæsistis*. Et ideo sequitur, *Ego* queram *gregem meum de manu* vestram. Philosophus 8, *De animalibus*, dicit quod rector apum querit pullum suum perditum donec inueniat, quod cognoscit per odorem, sic debet prelatus.

¶ Exemplum ad hoc docet Christus, Luc. 19[:10]: *Venit Filius hominis quærere, et salvum facere quod perierat*. Hoc commune docuit per parabolam, Luc. 15[:4]: De homine habente *oves, et si perdiderit unam, dimittit* ceteris, *vadit illam* querere, *donec inveniat [eam]?*

Secundo, [Luc. 15:8] de muliere habente *decem dragmas* ex quibus *si perdiderit vnam*, *accendit lucernam everrit domum diligenter donec inueniat*. Sic mater ecclesia accendit cor prelati ad querendum subditum.

¶ Figura, 1 Reg. 9[:3], Saul querendo asinas patris sui factus est rex. Sic prelatus meretur regnum celorum in querendo asinos homines demantes.

¶ Est enim asina animal aptum ad onus, sic subditus. Vnde Christus venit Jerusalem super asinam, Matt. 21[:5]. Sed inquerendo quandoque prelatus incidit in aduersitates, sicut patet de Joseph inquerendo fratres suos, Gen. 37[:28], captus est ab eis et venditus in Egiptum. Vbi post multa aduersa que sustinuit, factus est dominus Egipti. Sic erit de prelato quod in fine gaudabit.

¶ Item, querere est subditorum et etiam omnium fidelium, Psal. [69:5]: *Laetentur in te omnes qui quaerunt te*. Et Luc. 11[:10]: *Omnis qui quaerit, invenit*. Et ad querendum feruencius ipse Dominus ordinauit nobis carnem et sanguinem suum in cibum et potum. Uel saltem cotidie ad sensum ut odore allecti feruencius queramus, sicut venator dat leporario de sanguine bestie ut auidius querat uel saltem ostendit ei ad visum. Sed timeo quod nimis verificatur illud, Joan. 6[:26]: *Quaeritis me non quia vidistis signa, sed quia* comedistis *ex panibus* meis. Puer anteparauerat quinque milia hominum ex quinque panibus et pauces piscibus, sic deberent illi quos cotidie pascit, cum diligencia querere. Vnde Augustinus, 4, *Confessiones*, c. 12, requies quam queritis non est vbi queritis eam. Hoc deplangit Boethius, libro tertio, metro 8, sciuit homines vbi querere que sunt necessaria corpori, sicut aurum non querunt in arbore, nec gemmas in vite. Sed bonum quod omnes naturaliter desiderant, nesciunt vbi[[2]](#endnote-2) querendum. Qui perdiderit aliquid in via debet illud querere antequam peruenerit ad terminum in reuertendo per eadem viam, sic peccator qui perdidit Deum.

¶ Nota hic de illo qui perdidit glomicellum filii, et duabus mulierculis altertamtibus de domino. Vna dixit quod fundamentum erat crusta. Alia dixit quod erat concha testitudinis. Iussit iudex ut globus totaliter euolueretur, Ysai. 21[:12]: *Si quaeritis, quaerite; convertimini, venite*.

Item, Tre. 3[:40]: *Scrutemur vias nostras*, *quæramus, et revertamur ad Dominum*. 4 Reg. 2[:11], querentes Elyam raptum in montibus et in uallibus non inuenerunt. Sic querentes Christum, iam eleuatum, in rebus terrenis aut in montibus, dignitatum, non inueniunt, nec mirum quia *Nec inuenitur in terra suauiter viuentium*, Job 28[:13]. Quod verum est de vita praesenti, quod sponsa ostendit, Can. 3[:1, 4]: Et *in* /f. 95vb/ *lectulo meo*, *quaesivi per noctes, quem diligit anima mea: quaesivi [illum], et non inveni*, etc. usque *Cum pertransissem* *eos, inveni quem diligit anima mea.* Sic qui querit Christum non invenit in lectulo voluptatis, nec in nocte culpe.

¶ Igitur surgat querens [Can. 3:2]: *Per vicos et plateas*, id est, per sensus et cogitaciones, et ad huc non inueniet donec inuentus fuerit a custodibus et vigilibus ciuitatis, id est, a prelatis et custodibus ecclesie qui habent nos querere ad instar rectoris apum prudentis pullum, prout supra dicitur, quia forte non uult hic inueniri nisi mediatibus prelatis. In signum cuius Christus non est inuentus inter cognatos, sed in templo inter doctores, Luc. 2[:46]. Philosophus, 8, *De animalibus*, c. 3, dicit quod fere omnia animalia infirmata seu uulnerata sciunt querere sibi remedium. Vnde et canes comedunt radicem alicuius herbe ad euomendum maluum suum, capra siluestris querit pulegium et educendum sagittam a corpore. Homo autem infirmatus non potest curari nisi per Christum, Joan 5[:11-15].

¶ Si quis non quesierit Dominum morietur. Onager qui et asinus siluestris querens comperem suum ascendit in montem et per ventum querit eum et inuenit. Sic qui querit Christum comperem anime sue debet in montem et per spiritum deuocionis Christum reperire, Matt. [7:8]: *Omnis qui quaerit, invenit*. Deut. 4[:29]: Si *quaesieris Dominum Deum tuum, invenies eum*. Qui querit vnum et attendit ad aliud non inueniet quod querit quamuis ante eius sit. Sic est de hominibus quorum intentio est circa temporalia, Dominum non inueniunt, quamuis eum querere videantur, Osee 5[:6]: *In gregibus suis et in armentis vadent* quaerere *Dominum, et non invenient*. Cuius causa exprimitur, Eccli. 27[:1] cum dicitur *qui quaerit locupletari avertit oculum suum*, scilicet, a Deo ad diuicias, Psal. [104:4]: *Quaerite Dominum, et confirmamini* in quaerendo, sed postquam in odorem aut humorem aut aliquid tale certificatus fuerit. Tunc confirmatus est aliqualiter sic cum certificamur cum Deo per odorem, per sauiam, per fidem, que ex auditu confirmamur.

Item, notandum est quod querenda sunt tria: sapientiam ad conuersandum, gratia ad perseuerandum, gloriam ad consummandum.

¶ De primo, querit prudens sapientiam, sicut peregrinus conductum, cecus luceum, Prou. 15[:14]: *Cor sapientis quærit doctrinam*. Et hoc tripliciter, quia corde studendo quantum ad propriam inuencionem, sicut primi philosophi fecerunt aure. Audiendo quantum ad humanam erudicionem, sicut philosophorum discipuli fecerunt ore. Orando quantum ad diuinam inspirationem, sicut faciunt sancti sancte. Querunt prudentes graciam in perseuerando, sicut seruus continuam placenciam coram domino, vxor coram marito, Amos 5[:14]: *Quærite bonum, et [non] malum*.

Tertio, gloriam, sicut pugil victoriam, pergrinus viam finem, Matt. 6[:33]: *Primum quærite regnum Dei*. Et Col. 3[:1]: *Quæ sursum sunt quærite*. Set heu quia imprudentes querunt quod non est querendum, quia gloriam mundanam quo ad superbiam uite, sicut vrsus mel ascendendo arborem, Joan. 5[:44]: *Quomodo potestis credere, qui gloriam ab invicem quaeritis?* Eccli. 3[:22]: *Altiora te ne quæsieris*. Et Eccli. 7[:4]: *Noli quærere ducatum* ab homine. Alii querunt abundanciam quantum ad concupienciam oculorum, sicut talpa terra, ignis ligna, Psal. [4:3]: *Filii hominum, usquequo gravi corde?* Jer. 45[:4-5]: *Ego quasi plantavi, evello … et tu quæris tibi grandia?* Alii querunt voluptatem carnalem quo ad concupiscenciam carnis, sicut scabiosus fricatum, febritans vinum, Phil. 2[:21]: *Omnes quae sua sunt quaerunt*. Ergo queramus Dominum ad cuius questum quatuor debent attendi: locus, tempus, modus, fructus. Locus quo queritur oportet quod sit mundus, quietus, securus. Non enim debet queri in fetore carnis, Can. 3[:1]: *In lectulo meo, quæsivi, per noctes, quem diligit anima mea, et non inveni*. Sed in loco penitencie et asperitatis cum pastoribus, Luc. 2[:8]. Non in foro quo fetet concupiscentia oculorum, quia non est negociator animalium et non inuenient, sed in Domino, quiete, consciencie, cum regibus, Matt. 2[:9]. Non in pompa qua regnat superbia vite, quia inuentum non vadit, quia veritas /f. 96ra/ est, Luc. 2[:44]: *Existimantes* eum *esse in comitatu*, etc., sed inuentus est in scola veritatis, in medio doctorum.

¶ Item, tempus requiritur ad querendum Dominum quod dupliciter est, quia dum dies est queri debet, nam in nocte mortis, culpe, nature, non inuenitur, Can. 3[:1]: *Per noctes, quæsivi quem diligit anima mea, et non [inveni]*. Ideo Ysai. 21[:12]: *Si quaeritis*, id est, si querere multis, *quaerite*, scilicet, in die, non in nocte.

Secundo, debet queri dum prope est, Ysai. [55:6]: *Quaerite Dominum dum inveniri potest* queri *eum dum prope est*. Modo nempe pulsat ad ostium cordis, Matt. [7:8]: *Omnis qui quaerit, invenit*. Joan. 7[:36]: [*Quaeretis me, et non invenietis*.] Modus quaerendi est ut lingua interroget, Can. 3[:3]: *Num quem diligit anima mea vidistis?* Hoc fit deuotam orationem, Eccli. vltimo [51:18].

Secundo, oculus festinet adintuendum quod fit per rectam intencionem, Sap. [1:1]: *In simplicitate cordis quærite illum*.

Tercio, pes ad ambulandum quod fit perferuentem affeccionem, Joan. 20[:15]: *Mulier, quem quaeris*?

¶ Quarto, manus ad palpandum quod fit per bonam operationem, Psal. [76:3]: *Deum* quisivi *manibus meis*.

Quinto, virtus ad continuandum quod fit per finalem perseueranciam, Psal. [104:4]: *Quaerite Dominum, et confirmamini, quaerite faciem ejus semper*.

1. *et* ] *add*. non F.128. [↑](#endnote-ref-1)
2. vbi ] *add*. scit F.128. [↑](#endnote-ref-2)